钦定古今图书集成/明伦汇编/闺媛典/第026卷 > 张君恩妻李氏
## 钦定古今图书集成/明伦汇编/闺媛典/第026卷 > 张君恩妻李氏

按《上杭县志》：李氏，邑隐士李春生女。幼孝谨敏慧，哭
其母蓝孺人，累日弗食。稍长益端好，为大父庄大母
罗孺人所怜重，曰：“必以嫁士人而。”是时张君恩方在，
提抱言笑已自殊颖，遇相者曰：“儿有贵征，父大本，母
饶孺人亦复心异之，曰：‘求子室必得贤孝者乃可’。”君
恩年十六，举郡诸生高等，春生一见而心许之，曰：“是
始能婿吾女者。”越四五年，而始成言以归。盖两家皆
邑望姓，又各异其子女，不以漫许人，人多求者，故言
久而后合。孺人归，不修珠珥之饰，不闻笑语之声，事
舅姑如父母，恭敬有常度。舅乃大喜曰：“是真能俪吾
子者。”平居操井臼甚勤，能下其冢姒诸姑之属，而笃
于宗姻，慈其下人，以比于其邻。无疾言遽容，肃如也。
常以机杼缕绩之务，伴君恩课文，恒至夜分。君恩常
以积思苦不寐者数月，孺人亦不寐数月，凡百忧喜，
罔不同之。君恩年三十，举于乡，甫弥月而翁忽捐馆
舍。孺人乃益伤悲曰：“何大人之不食其报也！”而日夜
婉慰其姑太孺人曰：“有子可以仕，无过伤。”岁甲午，君
恩及强仕矣，负才美，必以一第春官为艳。孺人凄然
语君恩曰：“恐吾姑之不逮禄也。”君恩不得已就除，得
山东青州郡理。苦北海地寒远，独以孺人俱。无何，而
太孺人之讣至矣。孺人投地擗踊曰：“吾姑能终事四
尊人，拭巾捧匜，而吾独不逮。视吾姑以终，吾何以为
妇也？”数绝而后起。未几，君恩伯兄讣又踵至，奔以佐
事，能卒君恩之为人子、为人弟者，孺人之力也。又三
年，而长子殇，有遗孤妇戾，不能为其母。孺人且泣且
谕，日夜抚孤孙，相吊殊苦。服除，君起补东粤廉州理，
姒媪皆来贺曰：“廉池富珠，而炎州多翠，美矣哉！”孺人
矍然谢曰：“在青州，吾能以吾夫清；徙廉，不能以吾夫
廉耶？北海虽寒，南海虽热，吾心一也。”比至，民果有献
珠者。孺人闻之曰：“先姑不能逮此，而吾荧荧然以饰，
何以见先姑于地下？汝必却之。”比行部，则又语君恩
曰：“凡行，为大吏察吏，民隐伏屑瑟而已。得则大吏受
其名，不则汝承其祸。喜事而裂，宁畏事而完，无以妇
人之言怯也。”君恩欣然识之。所至，按吏事察繇，俗称
廉平。归必谢曰：“孺人，吾益友也。”比三年，课最，封制曰：
“孺人恭《綦缟》之节，赞《羔丝》之理，称贤助矣。”会内征竟
以中忌，量移江以西贰守。孺人怅然曰：“汝亦可以倦
游矣。”未几，致仕去。逾年而孺人病不起，以年六十终。